ПРИЛОЖЕНИЕ

Общи насоки за икономическата политика на държавите членки и на Съюза
Част I от Интегрираните насоки

***Насока 1: Увеличаване на инвестициите***

Повишаването на равнището на продуктивните инвестиции в Европа е от ключово значение за насърчаването на търсенето и подобряването на конкурентоспособността и потенциала за дългосрочен растеж в Европа. Усилията следва да се съсредоточат върху осигуряването на финансиране за инвестиции с оглед финансиране на реалната икономика и подобряване на инвестиционната среда.

Следва да се използва в пълна степен потенциалът на фондовете на ЕС, включително на Европейския фонд за стратегически инвестиции, на структурните фондове и на националните фондове за финансиране на инвестициите в ключови сфери за стимулиране на растежа. Съществени елементи в тази връзка са управлението на фондовете, ориентирано към постигането на резултати, както и засилването на използването на новаторски финансови инструменти.

За да може финансирането да достигне реалната икономика е нужно да се увеличи прозрачността и предоставянето на информация, по-специално чрез изграждането на Европейски консултантски център по въпросите на инвестициите под егидата на Европейската инвестиционна банка и създаването на прозрачен набор от проекти на европейско и национално равнище. Тясното сътрудничество с всички заинтересовани страни е от ключово значение за осигуряването на безпроблемно извършване на операциите, адекватно поемане на риск и максимална добавена стойност.

Макроикономическата и финансовата стабилност, както и нормативната предвидимост и откритост и прозрачност на финансовия сектор на Съюза, са основни елементи за запазването му като привлекателна среда за чуждестранни финансови инвестиции.

***Насока 2:   Насърчаване на растежа чрез извършването на структурни реформи от страна на държавите членки***

Провеждане от държавите членки на амбициозни структурни реформи както на продуктовите и трудовите пазари, така и на системите за социално подпомагане, е от ключово значение за укрепването и продължаването на икономическото възстановяване, неутрализирането на неблагоприятното въздействие на макроикономическите дисбаланси и разгръщането на потенциала на икономиката на Съюза. То би допринесло и за социално-икономическото сближаване. Реформите, насочени към засилване на конкуренцията, особено в нетъргуемия сектор, както и подобряването на функционирането на пазара на труда и на деловия климат, спомагат за премахването на пречките пред растежа и инвестициите и увеличават адаптивността на икономиката. Държавите членки следва да координират тясно тези реформи и да разглеждат икономическите си политики като въпрос от общ интерес с оглед максимизиране на положителния и минимизиране на отрицателния допълнителен ефект.

Реформирането на пазара на труда и на социалните системи е необходимо, за да се насърчат растежът и заетостта, като същевременно бъде гарантиран всеобщ достъп до висококачествени, достъпни и устойчиви социални услуги и помощи. Действията за реформиране на пазара на труда, включително създаването на механизми за определяне на заплатите, следва да се осъществяват в съответствие с по-подробните напътствия в насоките за заетостта[[1]](#footnote-1). Действията в областта на законната миграция следва да превърнат Съюза в привлекателна дестинация за талантливите, знаещите и можещите.

Реформирането и по-нататъшното интегриране на продуктовите пазари следва да продължи, за да могат потребителите и бизнесът в Съюза да се възползват от по-ниски цени и по-голям избор на стоките и услугите. По-добрата интегрираност на пазарите отваря пред бизнеса значително по-широки врати, отколкото собственият им национален пазар, като по този начин му предоставя повече възможности за развитие. По-конкурентните и по-добре интегрирани продуктови пазари могат да спомогнат и за ускоряване на адаптирането и устойчивостта към икономическите сътресения.

Наред с работата в областта на прилагането на договорното право и гладкото функциониране на уреждането на несъстоятелността следва да продължат усилията за опростяване на нормативната среда за бизнеса, модернизиране на публичната администрация, увеличаване на прозрачността, борбата срещу корупцията, укриването на данъци и недекларирания труд, повишаване на независимостта, качеството и ефикасността на съдебната система.

Информационните, комуникационните и цифровите технологии са важни фактори на производителността, иновациите и растежа във всички сектори на икономиката. Насърчаването на частните инвестиции в научните изследвания и иновациите следва да се съпътства от задълбочени реформи за модернизиране на системите за научни изследвания и иновации, засилване на сътрудничеството между публичните институции и частния сектор и подобряване на по-широките рамкови условия за все по-интензивното използване на знанията от страна на бизнеса. С повишаването на качеството на публичните инвестиции в научните изследвания и иновациите ще продължи да се повишава и качеството на публичните финанси.

***Насока 3: Премахване на основните пречки на равнище ЕС пред постигането на растеж и заетост***

По-нататъшното интегриране на единния пазар, засилването на конкуренцията и подобряването на бизнес климата са от ключово значение за запазването на Европа като привлекателна среда за местния и чуждестранния бизнес.За увеличаването на производствения потенциал на Европа е необходимо да се засилят иновациите и човешкият капитал, както и да се осигури интегриран и добре функциониращ единен пазар на цифровите технологии. Ускореното възприемане на информационните и комуникационните технологии от потребителите и бизнеса може да спомогне за създаването на Европа на цифровите технологии без граници и да увеличи производителността.

Добре работещият финансов сектор е от решаващо значение за гладкото функциониране на икономиката. По-строгите нормативни разпоредби и разпоредбите относно надзора и защитата на потребителите в областта на финансовите пазари и институции следва да бъдат изцяло прилагани. Необходимо е да се вземат мерки за изграждането на устойчив секюритизационен пазар в Европа, което ще подобри капацитета за ефективно финансиране на банките в Съюза. Въз основа на постиженията на единния пазар на финансови услуги и капитали трябва да бъде създаден действащ съюз на капиталовите пазари.

Постигането на стабилен енергиен съюз следва да осигури на бизнеса и домакинствата сигурна и устойчива енергия на достъпни цени. Следва да се работи за прилагането на рамката в областта на климата и енергетиката за 2030 г. и за прехода към ресурсоефективна икономика с ниски равнища на въглеродни емисии, което включва реформиране на търсенето и предлагането. В тази връзка особено внимание изискват енергийният и транспортният сектор.

Законодателството на Съюза следва да се съсредоточи върху въпросите, който могат да бъдат разрешени най-добре на европейско равнище, като се отчитат техните социално-икономически последици и въздействието им върху околната среда. Установяването на равнопоставени условия на конкуренция в трансграничен план, както и повишената нормативна предвидимост и пълното съблюдаване на правилата за защита на конкуренцията ще продължат да привличат инвестиции. По-благоприятният и предвидим делови климат е особено важен при мрежовите индустрии, за които са характерни дългосрочният инвестиционен хоризонт и значителните първоначални инвестиции. Следва допълнително да се развие външното измерение на вътрешния пазар.

***Насока 4: Подобряване на устойчивостта на публичните финанси и на въздействието им в подкрепа на растежа***

Стабилните публични финанси са от ключово значение за растежа и създаването на работни места. Фискалната устойчивост е жизненоважна, за да бъде спечелено доверието на инвеститорите и осигурен необходимия фискален марж за борба с неочакваните промени и максимизиране на положителния принос на публичните финанси за икономиката. Държавите членки следва да осигурят дългосрочен контрол върху равнищата на дефицита и дълга. Фискалните политики трябва да се провеждат в рамките на нормативните разпоредби на Съюза, допълнени от стабилни национални бюджетни процедури. Фискалните политики следва да отразяват икономическите условия и рисковете за устойчивостта на национално равнище, като същевременно осигуряват добра координация на икономическите политики и последователна бюджетна политика в еврозоната и целия Съюз чрез използването на евентуалния фискален марж в подкрепа на растежа и инвестициите.

При планирането и изпълнението на стратегиите за бюджетна консолидация следва да се дава предимство на насърчаващите растежа разходи в области като образованието, уменията и пригодността за заетост, научно-изследователската и развойна дейност и инвестициите в мрежи с положително въздействие върху производителността като например високоскоростния интернет, енергийните и транспортните връзки и инфраструктура. Реформирането на разходите следва да е насочено към повишаване ефективността на публичната администрация и в частност да се фокусира върху преоценка на разходите, включително на преразглеждане на правата, с цел контролиране на натиска от застаряването на населението и осигуряване на дългосрочна устойчивост.

Реформирането на разходите с цел по-ефикасно разпределение на ресурсите в подкрепа на растежа и заетостта при същевременното запазване на справедливостта следва да бъде допълнено от модернизиране на приходните механизми. Следва да се постигне обща консолидирана основа за облагане с корпоративен данък. Облекчаването на трудовото облагане при същевременното осигуряване на бюджетен неутралитет чрез прехвърлянето на облагането върху потреблението, постоянното облагане на недвижимата собственост и въвеждането на данъци във връзка с опазването на околната среда могат да спомогнат за коригирането на пазарните дисбаланси и за поставяне основите на устойчив темп на растеж и работни места.Ефективността на данъчната система може да бъде подобрена, като се разшири данъчната основа например чрез отмяна или ограничаване използването и мащаба на освобождаването от данъци и преференциалните режими, както и като бъде засилена данъчната администрация, опростена данъчната система и водена борба срещу данъчните измами и агресивното данъчно планиране.

1. Да се въведе препратка към насоките за заетостта [↑](#footnote-ref-1)